
ACTA PII PP. X 


LITTERAE APOSTOLICAE 
I 


DE PRIMO ORDINE SANCTI FRANCISCI NONNULLI IN PERPETUUM STATUUNTUR 


PIUS EPISCOPUS 
SERVUS SERVORUM DEI 
AD PERPELUAM REI MEMORIAM 

Septimo iam pleno saeculo, postquam Ordinis Franciscalis 
initia feliciter constituta sunt, iure quidem, quotquot Franci- 
scum auctorem suum et parentem agnoscunt, laetabile factum 
concelebrant, grataeque pietatis significatione multiplici memo- 
Tiam viri sanctissimi et immortalia eius in commune beneficia 
gestiunt recolere. Sed quamquam praecipua quaedam est ratio, 
cur id sollemne ante alios agant Minoritae; eiusdem tamen sol- 
lemnitatis laetitiaeque in partem omnes venire decet, quicumque 
Franciscana Instituta pro merito suspiciunt, maximeque decet 
hance Apostolicam Sedem; cuius cum semper singulari favore et 
gratia, tum magna existimatione et iudicio ipsa illa Instituta 
floruerunt. Innumerabilia paene, eaque praeclara exstant huius 
rei in actis Decessorum Nostrorum monumenta. Principio Gre- 
gorius IX, qui et Seraphici Patriarchae studiose amicitiam colue- 
rat, et, cardinalis, legitimum Franciscalium patronum primus 
egerat: « Sancta, inquit, plantatio Fratrum Minorum Ordinis sub 
« beato Francisco bonae memoriae incepit, et mirabiliter profecit, 

«per gratiam Iesu Christi flores sanctae conversationis longe 
« lateque proferens, et.odores Isque, cum gravi sollicitudinum 
et curarum mole premeretur, ita ad alumnos Francisci in gene- 
ralem coetum congregatos seribens, declaravit quam patrocinio 
beati Patris, quamque ipsius filiorum precibus confideret: « Inter 
« pressuras innumeras et angustias infinitas, quas plus ferre possu- 
«mus quam referre, consolationis et gaudii materiam resumentes, 
«gratias et laudes, quas possumus, referimus Redemptori qui 
« beatum Franciscum, Patrem Nostrum et vestrum, forte autem 
«magis Nostrum, quam omnium vestrum, adhuc in carne viven- 
«tem insignibus praeveniens muneribus gratiarum, tanta nunc 
«eum cum ipso regnantem clarificat gloria,... ut Nos, in eiusdem 
«Sancti magis ac magis pio amore succensi, totis affectibus in 
«ipsius laudibus delectemur; sperantes, ut quos in saeculo extra 
« saeculum vivens tota mente dilexit, et Nos nunc clarius ample- 
«xetur, quo illum, qui est vera charitas, vicinius intuetur, pro 
« Nobis intercedere non desistens; et vos, quos idem in Christo 
«regenerans in abundantia divitiarum altissimae paupertatis 
« reliquit haeredes, gerentes in intimis visceribus caritatis ad pro- 
«fectum Ordinis vestri adspiremus ardenter, proposita Nobis 
«spe, quod vestrarum orationum suffragiis, nostrarum toleran- 
« tiae passionum nobis provenient in salutem ». ? 

Idem autem Pontifex, in commendanda Episcopis familia 
Franciscalium (id quod Honorius III, vivo Francisco, iam fecerat), 
perhonorificis his verbis usus est: « Quoniam abundavit iniquitas 
«et refriguit caritas plurimorum, ecce Ordinem dilectorum filio- 
«rum Minorum Dominus suscitavit, qui non quae sua sunt, sed 
« quae sunt Christi, quaerentes, tam contra profligandas haereses, 
« quam contra pestes alias mortiferas exstirpandas, se dedicarunt 
« evangelizationi verbi Dei in abiectione voluntariae paupertatis ». * 

Cum Gregorio plane concinit Nicolaus III: « Haee est Mino- 
«rum Fratrum mitis et docilis in paupertate et humilitate per 


1 Litt. Recolentes, die 29 apr. 1228. 
2 Litt. Mirificans, die 16 Maii 1230. 

«almum Christi confessorem Franciscum radicata Religio, qui, 
«ex illo vero semine germinans, germen illud per Kegulam spar- 
«sit in filios, quos sibi et Deo per suum ministerium in obser- 
« vantia evangelii generavit. Isti sunt filii, qui, docente Iacobo, 
« Verbum aeternum Dei Filium, insitum humanae naturae in 
«horto virginalis uteri, potens salvare animas in mansuetudine 
« susceperunt. Hi sunt illius sanctae Regulae professores, quae 
« evangelico fundatur eloquio, vitae Christi roboratur exemplo, 
«fundatorum militantis Ecclesiae Apostolorum eius sermonibus 
« actibusque firmatur. Haec est apud Deum et Patrem munda 
«et immaculata Religio, quae descendens a Patre luminum per 
«eius Filium exemplariter, et verbaliter Apostolis tradita et de- 
«mum per Spiritum Sanctum beato Francisco et eum sequen- 
« tibus inspirata, totius in se quasi continet testimonium Trini- 
« tatis. Haec est, cui, attestante Paulo, nemo de cetero debet 
«esse molestus, quam Christus passionis suae stigmatibus confir- 
« mavit, volens institutorem ipsius passionis suae signis notabi- 
« liter insigniri ». * 

Item Clemens V, qui locum illum Eccli. xxiv, 42, Exivi de 
paradiso, dixi: rigabo hortum plantationum sic ad praeconium Se- 
raphici Ordinis accommodat: « Hic hortus siquidem est Fratrum 
«Minorum sancta Religio, quae muris regularis observantiae 
« firmiter undique circumclusa intra se, solo contenta Deo, ador- 
«natur abunde novellis plantationibus filiorum. Ad hunc veniens 
« dilectus Dei Filius mortificantis poenitentiae myrrham metit 
«cum aromatibus, quae suavitate mira universis odorem attra- 
« hentis sanctimoniae cireumfundunt. Haec est illa caelestis vitae 
«forma et regula, quam descripsit ille confessor Christi eximius, 
« sanctus Franciscus ac servandam a suis filiis verbo docuit pariter 
«et exemplo ». ? 

Ita etiam hune Ordinem effert Leo X: « Haec est sacra illa 
«Minorum Fratrum Religio, quae, virentibus caremoniarum 
«foliis, per viros apostolicos, tamquam per palmites extensos a 

«mare usque ad mare, et a flumine usque ad terminos orbis terra- 
«rum, vino sapientiae et scientiae irrigavit montes, et implevit 
«terram. Haec est Religio sancta et immaculata, in qua, per 
«speculum sine macula, Redemptoris contemplatur praesentia, 
« vitae Christi et Apostolorum inspicitur forma, per quam pri- 
«morum Ecclesiae fundatorum ante oculos christianae plebis 
«reducitur norma; quae demum nihil nisi divinum, angelicum, 
« omni perfectione refertum, Christoque nil nisi conforme, ut non 
« immerito sua dicatur, repraesentat ». ' 

Similiter Xystus V: «Ad denuo inflammanda corda Nostra, 
« Pater misericordiarum et luminum, famulum suum beatum 
« Franciseum misit, et in tam larga benedictione dulcedinis prae- 
« venit, ut non modo virtutum praerogativis et meritis celebrem 
« fecerit, sed et in carne ipsius sacra Christi Stigmata renovaverit, 
«et mira Crucis mysteria, ligamina et paupertatem multiformiter 
«in eo ad vivum demonstraverit, adeo ut vere Christus Fran- 
« cisco inferre possit: ‘‘Semitam meam et funiculum meum inve- 
« stigasti, et omnes vias meas praevidisti,,. Unde et factum est, 
«ut meritis dicti beati Francisci sacrosancta mater Ecclesia, 
«foetu novae prolis amplificata, ac multorum sanctorum eius 
« Instituti meritis, virtutibus, exemplis et miraculis aucta, necnon 
« quamplurimis Episcopis, Archiepiscopis, Patriarchis, Cardina- 
«libus, Regibus et Summis Pontificibus decorata, non possit ad 
«eius devotionis et imitationis sectanda vestigia non esse pro- 
« pensa », ? 

Nec vero unquam postea de Francisco eiusque institutis Apo- 
stolicae Sedis praedicatio conticuit. E monumentis autem recen- 
tioris memoriae, praetereundae non sunt eae Litterae Grego- 
rii XVI, in quibus de Aede Mariae Angelorum Assisiensi scribit: 
«In eo templo, Umbriae atque adeo totius Occidentis praeci- 
«puum decus, sanctus Franciscus Assisiensis maiores quotidie 
«efficiens in eximia sanctitate processus, et mira omnipotentis 
« Dei charismata accipiens in caelestium rerum meditatione conti- 

«nenter defixus, divino impulsus instinctu, sui Ordinis funda- 
«menta iecit, atque divini Nostri Reparatoris eiusque sanctis- 
«simae Genitricis placido aspectu, suavissimisque fuit dignatus 
« colloquiis ».’ — Sed potissime digna sunt, quae commemoren- 
tur, acta Leonis XIII; qui quidem in Litteris Encyclicis Auspi- 
cato, ubi laudes Assisiensis Patris grandiloqua et gravi oratione 
persequitur, haec habet: « Ista rerum miracula, angelico potius 
«quam humano celebranda praeconio, satis demonstrant quan- 
«tus ille Vir, quamque dignus fuerit quem aequalibus suis ad 
«mores christianos revocandis Deus destinaret. Profecto ad Da- 
«miani aedem exaudita Francisco est maior humana vox: /, 
«labantem tuere domum meam. Neque minus admirationis habet 
« oblata divinitus Innocentio III species, cum sibi videre visus est 
« Basilicae Lateranensis inclinata moenia humeris suis Fran- 
«ciscum sustinentem. Quorum vis ratioque portentorum per- 
«spicua est: nimirum significabatur, christianae reipublicae non 
« leve per ea tempora praesidium et columen Franciscum futurum. 
« Revera nihil cunctatus est quin accingeretur. Duodeni illi, qui 
«se in eius disciplinam primi contulerant, exigui instar seminis 
« exstiterunt, quod secundo Dei numine, auspiciisque Pontificis 
« maximi, celeriter visum est in uberrimam segetem adolescere ». 
—Idem in Constitutione Misericors Dei Filius: «Iamvero in 
« curandis Iesu Christi praeceptis Instituta Franciscalia tota sunt 
« posita; neque enim quicquam spectavit aliud auctor sanctissi- 
«mus, quam ut in iis, velut in quadam plaaestra, diligentius vita 
« christiana exerceretur. Profecto Ordines Franciscales duo priores, 
«magnarum virtutum informati disciplinis, perfectius quiddam 
« diviniusque persequuntur ». — Atque in Constitutione Felici- 
tate quadam: « Insignis est enim et benevolentia studioque Sedis 
« Apostolicae dignissima ea, quae Fratrum Minorum familia nomi- 
«natur, beati Francisci frequens ac mansura soboles. Ei quidem 
« Parens suus, quas leges, quae praecepta vivendi ipse dedisset, 
«ea omnia imperavit ut religiosissime custodiret in perpetuitate 
«consequentium temporum; nec frustra imperavit. Vix enim 

« societas hominum est ulla, quae tot virtuti rigidos custodes 
« eduxerit, vel tot nomini christiano praecones, Christo martyres, 
«caelo cives ediderit, aut in qua tantus virorum proventus, qui 
«iis artibus, quibus qui excellunt praestare ceteris iudicantur, 
«rem christianam remque ipsam civilem illustrarint, adiuverint ». 

Iamvero Nos, qui, ut ipse de se Leo confirmabat,* « Fran- 
«ciscum Assisiensem admirari, praecipuaque religione colere ab 
« adolescentia assuevimus, et in familiam Franciscanam adscitos 
«esse gloriamur », certe non minoris, quam Decessorum Nostro- 
rum quivis, grande beati Patris Opus aestimamus, nec secus, 
atque illi, peculiari quodam studio Nostro dignum ducimus. In 
hac igitur saecularium celebritate, cum Ordinis, a Francisco divi- 
nitus fundati, magna in rem christianam promerita verbis Deces- 
sorum illustravimus, videtur Nobis, palam facere et mansuro 
probare testimonio plenum paternae caritatis animum, quo tres 
familias, unde Franciscalium Ordo princeps constat, sine ullo 
discrimine complectimur. Certe quidem humani ingenii mobili- 
tate et varia conversione temporum sensim factum est, ut Fran- 
ciscani sodales ex concordissima communitate vitae atque victus 
in diversas deinceps disciplinas abirent. «Summam rerum ino- 
«piam, quam Vir sanctissimus in omni vita adamavit unice, ex 
«alumnis eius optavere nonnulli, simillimam; nonnulli, quibus ea 
« visa gravior, modice temperatam maluerunt. Quare aliorum ab 
« aliis secessione facta, hinc Observantes orti, illine Conventuales. 
« Similiter rigidam innocentiam, altas magnificasque virtutes, 
« quibus ille ad miraculum eluxerat, alii quidem imitari animose 
« ac severe, alii lenius ac remissius velle. Ex prioribus iis fratrum 
« Capulatorum familid coalita, divisio tripartita consecuta ‘est ». * 
— At legitimarum varietatem disciplinarum nihil obstare, quo- 
minus qui cuivis earum essent adscripti, omnes se germanam 
Francisci progeniem esse iure defenderent, pluries est Aposto- 
licae Sedis auctoritate sancitum. Ita Leo X: « Quod ipsi Fratres 
«de Observantia et Reformati, veri et indubitati Fratres Ordinis 


1 Litt. Encye. Auspicato. 
* Const. Felicitate quadam. 

« B. Francisci et eius Regulae observatores semper fuerint, ac, 
« divina favente gratia, sint futuri, sine aliqua interruptione seu 
« divisione, a tempore editae Regulae per B. Franciscum usque 
«ad praesens ac sub ipsius B. Francisci Regula militaverint, 
« et etiam ad praesens militent; sicque in omnibus teneri et obser- 
«vari ac decidi debere decernimus ac mandamus ».' Et Cle- 
mens VIII Fratres Minores de Strictiori Observantia Reformatos 
nuncupatos ab iniuriis quorumdam tuetur. Ipsosque Reformatos, 
declarat « veros filios et indubitatos Fratres Ordinis sancti Fran- 
« cisci ». ? De Capuccinis autem, Paulus V, * Urbanus VIII,‘ Cle- 
mens XII,*° eos «esse vere Fratres Minores », et «originem seu 
« principium illorum esse realiter et cum effectu computandum a 
« tempore primaevae et originalis institutionis Regulae Seraphi- 
«cae, cuius observantiam ipsi Fratres Capuccini semper sine 
« aliqua interruptione continuarunt », eosdemque « fuisse et esse 
«ex vera et numquam interrupta linea, ac veros et indubitatos 
« Fratres Ordinis sancti Francisci, et illius Regulae observatores, 
« subque ipsius B. Francisci Regula militasse et ad praesens quo- 
« que militare » statuunt. — Haec ipsa Nos affirmantes, volumus, 
iubemus, ut quotquot sunt de ternis disciplinis Franciscalis Or- 
dinis primi, omnes non solum germani sed gemelli Fratres, omnes 
eodem Francisco nati eisdemque religiosae vitae documentis ad 
unam ipsius Regulam exculti, cum inter se tum ab omnibus ha- 
beantur. Itaque ut huius caritatis fraternae, quae inter filios bea- 
tissimi Patris una dominari debet, melius tuta et salva iura sint, 
ideoque ut Franciscana Instituta uberiores Ecclesiae sanctae 
fructus pariant, Nos de communibus totius gentis Minoriticae 
rationibus haec valere in perpetuum, tamquam certa principia 
et capita, decernimus, sancteque ab omnibus servari ex Aposto- 
licae potestatis plenitudine praecipimus quae infra scripta sunt: 


1 Litt. Licet, die 7 Dec. 1517. 

5 Litt. Ha quae, die 14 Maii 1735. 


732 Acta Apostolicae Sedis - Commentarium Offciale 


I. Ordo primus sancti Francisci, si Patrem legiferum a quo 
conditus, si Regulam, qua utitur, spectes, una est religiosorum 
familia: si vero rationem regiminis et Constitutiones, quibus ex 
Apostolicae Sedis praescripto gubernatur, in tres familias divi- 
ditur: quarum una est Fratrum Minorum, quae olim a Regulart 
Observantia dicebatur, quaeque quum in quatuor sodalitia esset 
distincta, id est in Observantes, Reformatos, Alcantarinos, Recol- 
lectos, a Leone XIII fel. rec. ad unitatem revocata est, uno Or- 
dinis Fratrum Minorum indito nomine; altera est Fratrwm Mino- 
rum qui Conventuales audiunt; tertia Fratrum Minorum qui 
Capuccini appellantur. 

II. Familia, seu Ordo, Fratrum Minorum, cui quondam a 
Regulari Observantia nomen fuit, postquam a Leone XIII ex 
variis sodalitiis in unum redacta est, si ab Unione Leoniana ap- 
pelletur, recte appellatur. Ea quidem « ex concessu Sedis Aposto- 
«licae antecedit loco et honore » ceteras Franciscalium familias, 
eiusque alumni « Fratrum Minorum merum nomen a Leone X 
«acceptum retinent », ut ait in Constitutione Felicitate quadam 
Decessor Noster: sed tamen non sic hoc nomen interpretandum 
est, quasi in ipsa tantum familia omnis Ordo Minoriticus videatur 
consistere. Patet interpretationem huiusmodi et longe abesse a 
vero, et valde reliquis Minoritis non paucis esse iniuriosam. Quoties 
igitur appellatio Ordinis Fratrum Minorum sine ullo apposito 
ambiguitatem haberet, oportere hanc familiam de qua loquimur, 
eiusque Moderatores et sodales, praesertim in actis publicis, 
propria peculiarique adiecta nota designari, vocarique Ordinem 
Fratrum Minorum ab Unione Leoniana, Moderatores et sodales 
Ordinis Fratrum Minorum ab Unione Leoniana, statuimus et san- 
cimus. 

Itl. Titulus Ministri Generalis totius Ordinis Minorum, quo 
titulo utitur Minister Generalis familiae eiusdem quam ab Unione 
Leoniana appellamus, meri honoris est nec quicquam iurisdic- 
tionis aut potestatis in ceteras Franciscalium familias notat. 

IV. Nomina Capuccinus, Conventualis, Unionis Leonianae 
Franciseales discriminant non id notando, quod ad rationem 

ipsam et naturam Fratris Minoris pertinet: hoc enim in Regula 
Seraphica consistit quae apud omnes Franciscales Ordinis primi 
una atque eadem est: verum eas designando res quae in hoc 
genere accidunt naturae; et hae sunt Constitutiones, quas una- 
quaeque familia proprias et peculiares in observanda Regula, 
ex Apostolicae Sedis praescripto, sequitur. 

V. Minister Generalis Fratrum Minorum ab Unione Leoniana, 
item ex concessu Sedis Apostolicae, in omnibus coetibus sacrisque 
publicis, ubicumque lex de praestantia loci obtinet, Ministrum 
Generalem Conventualium, uterque autem Ministrum Genera- 
lem Capuccinorum praecedit. Familiae vero e singulis coenobiis 
quem locum inter se in pompis aliisque sacris publicis teneant, 
pluribus Apostolicae Sedis decretis definitum est. 

VI. Trium familiarum Franciscalium Ministri Generales omnes 
sunt atque habendi sunt et dignitate et potestate pares, ut Vi- 
carii atque adeo veri successores sancti Francisci, nempe pro sua 
quisque familia, atque etiam pro sodalibus Secundi et Tertii 
Ordinis, quotquot suae habent vel iurisdictioni subiectos vel 
familiae aggregatos: iidem praedecessorum suorum perpetuam 
seriem ab ipso Patre Seraphico omnes iure ducunt. 

VII. Tres Ordinis Minoritici familiae, quasi totidem rami 
sunt nobilissimae arboris, cuius radix ac truncus Franciscus est. 
Propterea Fratres Minores tum Unionis Leonianae, tum Conven- 
tuales, tum Capuccini pari plenoque iure veri Franciscales, verique 
Fratres Minores et sunt et haberi debent. Iidemque non ailii aliis 
antiquiores dicendi sunt, quandoquidem eorum originem verum 
est repeti ab ipsa instituta Regula Seraphica, cuius omnes obser- 
vantiam sine ulla intermissione continuarunt. 

VIII. E Franciscalium templis illud habendum esse sacer- 
rimum, in quo ipse Pater legifer beatissimus requiescit, vix 
attinet dicere: quae aedes propterea mature a Gregorio IX Or- 
dinis Seraphici Caput et Mater renuntiata est,’ et a Benedicto XIV 
per Litteras Fidelis ad dignitatem praeterea Basilicae Patriarchalis 
et Capellae Papalis est evecta. — Sed insignis etiam dignitas est 

Aedis Mariae Angelorum de Portiuncula; de qua Benedictus XIII: 
« Ne quis denique Basilicam beati Francisci civitatis Assisiensis, 
« ubi sacrum eius corpus requiescit, a Romanis Pontificibus, prae- 
« decessoribus Nostris, variis privilegiis auctam, ita supra ceteras 
« eiusdem Ordinis ecclesias verbis aut scriptis extollat et efferat, 
«ut debitus honor ac reverentia denegetur Basilicae B. Mariae 
« de Portiuncula extra muros eiusdem urbis, in qua constat, Sera- 
« phicum Patrem Institutum suum inchoasse; praecipimus et man- 
«damus, ut ambae Basilicae, diversis licet rationibus, B. Mariae 
«quidem propter Ordinis primordia, Assisiensis vero propter 
« sacrum corpus sanctissimi Institutoris, tamquam Ordinis matri- 
«ces ab omnibus Fratribus Minoribus agnoscantur et observen- 
» tur ».’ Nos vero ipsam quoque Basilicam Mariae Angelorum 
nuper datis Litteris Omnipotens ac misericors Dominus Matrem 
et Caput Ordinis Miuorum d’ximus, eamque Basilicae Patriar- 
chalis et Capellae Papalis titulo honestavimus. Quare utramque 
Basilicam, quasi commune patrimonium, tueantur oportet, quot- 
quot filiorum Francisci gloriantur nomine: utramque omnes tam- 
quam paternam domum fidentes laetique celebrent, ibique omni- 
bus fraternae caritatis officiis recreati sentiant, quam bonum et 
quam iucundum habitare fratres in unum. 

IX. Ministri Generales triplicis Minorum familiae pari sunt 
potestate in Ordinem Tertium. Tertiarii propterea qui Mini- 
stro Generali unius familiae parent, iisdem privilegiis indulgen- 
tiisque fruuntur, ac qui duobus aliis subiecti sunt. Nec licebit 
qui Tertio Ordini adscripti sunt, eos Tertiarios vel ab Unione 
Leoniana, vel Conventuales, vel Capuccinos appellare, sed Tertia- 
rios 8. Francisci seu Franciscales, sine alio apposito dici oportebit. 

X. Decora, quibus aliqua ex tribus Minorum familiis elucet; 
praeconia, quibus ab Apostolica Sede ornatur; sancti, beati, vene- 
rabiles Viri quibus illustratur, quamquam praecipue illius fami- 
liae sunt, tamen iure fraternitatis ad ceteras quoque, ut communia 
ornamenta, pertinent. Veteres vero Ordinis gloriae, a rebus gestis 
aut a sanctis viris profectae ante canonicam divisionem a Leone X 
1 Litt. Qui pacem, die 21 Tul. 1728. 

factam ipsius Ordinis,’ nullius ex tribus familiis habendae sunt 
praecipuae, sed omnium promiscuae. 

Ista Nos, quae vel declarando, vel definiendo, vel praeci- 
piendo praescripsimus, plurimum posse ad copulandos omnium 
inter se Franciscalium animos arbitramur. Ceterum, « Qui pacem 
«loquitur in plebem suam et super sanctos suos, certam illam 
«avertendae contentionis vim rationemque discipulis designa- 
«vit, monitis exemplisque suis eosdem adhortatus, ut, qui maior 
« esset inter ipsos, fieret sicut minor, ac proinde esse contenderent 
«non praeeminentia et primatu, sed ministrandi ac subiacendi 
« humilitate praecessores. Haec autem documenta B. Franciscus 
« Seraphici Ordinis conditor, et ipse mirabiliter arripuit et expres- 
«sit, et custodiendae pacis firmamentum esse voluit alumnis 
« suis ».* Omnes igitur dicto audientes sint Patris legifero, sic 
praecipienti: « Non litigent, neque contendant verbis, nec alios 
«iudicent; sed sint mites, pacifici, modesti, mansueti, humiles, 
« honeste loquentes omnibus, sicut decet ». * Et « caveant ab omni 
« superbia, vanagloria, invidia ».* Qui autem ad normam suarum 
Constitutionum in ipso cultu Domus Dei et in perfunctione sacro- 
rum atque in rerum humanarum usu rigidam sequuntur pauper- 
tatem, ne despiciant ceteros; de quibus Leo X: « Declaramus, 
«vos illorum tantum esse custodes et non possessores, et prop- 
« terea, absque vestrae professionis macula aut violatione, cum 
« deceat, iuxta celebritatem solemnitatum, et solemnioribus officiis 
«et decentioribus paramentis divinam honorare Maiestatem, 
«et ipsius cultum munificare, et aliis, quibus tam Ordo quam 
« Fratres utuntur, communiter vel divisim, uti et potiri libere et 
«licite posse ».° Quod si inter Fratres Minores ullum legitimae 
praestantiae discrimen agnosci debet, illud non in eo ponendum 
est quod alius de alia familia sit, qua quidem re omnes eos pares 


1 Const. Ite et vos. 

2 Benedict. XIII, Litt. Qui pacem. 
3? Reg. Cap. III. 

* Ibid., Cap. X. 

5 Litt. Merentur, die 2 Ian. 1514. 

esse diximus; sed in hoc, quod alius alio melius et iudiciis et 
dictis et factis caritatem fraternam erga sodales, ceterarum prae- 
sertim familiarum, custodiat; atque alius alio perfectius Regu- 
lae Seraphicae, pro suae familiae Constitutionibus, praescripta 
servet. Omnino qualis debeat esse Fratrum minorum inter se 
consuetudo, intelligi ex his potest, quae de priscis Francisci filiis 
habet Thomas a Celano: «O quanto caritatis ardore flagrabant 
«novi Christi discipuli! Quantus in eis piae societatis vigebat 
« amor! Cum enim alicubi pariter convenirent, vel in via, ut moris 
«est, sibi invicem obviarent, ibi spiculum spiritalis resultabat 
«amoris, super omnem amorem verae dilectionis seminarium 
« spargens. Quid illud? Casti amplexus, suaves affectus, osculum 
«sanctum, dulce colloquium, risus modestus, aspectus iucundus, 
«oculus simplex, animus supplex, lingua placabilis, responsio 
«mollis, idem propositum, promptum obsequium et indefessa 
«manus. Et quidem, cum cuncta terrena despicerent et se ipsos 
«numquam amore privato diligerent, totius amoris affectum in 
commune refundentes, se ipsos in pretium satagebant, ut fra- 
« ternae necessitati pariter subvenirent ».’ — Nos vero, ut cari- 
tatis fraternitatisque vincula, quibus inter se Franciscales trium 
familiarum continentur, vel arctiora fiant, haec in perpetuum 
damus et tribuimus: 

I. Ut dedicatio duarum Basilicarum Assisiensium, quae totius 
Ordinis Minorum, licet diversa ex causa, matrices et capita sunt, 
ab universis triplicis familiae clericis ritu duplici secundae clas- 
sis celebretur; et ambae iisdem indulgentiis iisdemque privilegiis 
et nunc et in posterum gaudeant. Fratres autem eis Basilicis 
addicti, meminerint, se omnium sodalium, non solum e sua ipso- 
rum familia, sed aliorum etiam, personam gerere; ob eamque 
rem, Deum Omnipotentem, Mariam Immaculatam, Patrem Sera- 
phicum, omnium nomine, quotidie colere et laudare ne cessent. 

II.Ut in sacris, pompis, aliisque sollemnibus, quae adstante 
Pontifice Maximo fiant, tres Ministri Generales una simul pro- 
cedant, servata tamen inter se lege praecedendi. 

1 Legenda I, Cap. 15. 

III. Ut indulgentiae, gratiae, exemptiones, privilegia omnia 
quae uni Minorum familiae concessa vel iam sint vel posthac 
fuerint, ea ipsa ceteris familiis concessa censeantur et sint. Quod 
si cuiuspiam rei concessio ad mitigandam Regulam Seraphicam 
pertineat, non iis suffragabitur, quorum Constitutiones nullam 
huiusmodi mitigationem patiuntur. Facultates autem, quae Viam 
Crucis, Scapulare sancti Ioseph, Chordam sancti Francisci, item 
pias consociationes et sodalitia spectant, ab eo tantum Mini- 
stro Generali tribuantur in posterum, cui usque adhuc reser- 
vatae sunt. 

IV. Ut officia ritualia, quae de Sanctis et Beatis Ordinis 
sunt vel ad priva sacra seu devotiones attinent, uni familiae 
concessa, ab aliis quoque familiis, probante generali aut Capi- 
tulo aut Definitorio, adhiberi, nullo intercedente indulto, liceat: 
idem de aliis omnibus privilegiis in re liturgica, uni familiae 
tributis, fieri licebit. 

V. Ut omnes Romanorum Pontificum vel Apostolicae Sedis 
Litterae, in quibus generatim instituta Franciscalia laudantur, 
ornantur, defenduntur, etsi ad unius familiae Ministrum Gene- 
ralem, moderatores ceteros, sodales, datae sint, tamen ad Mini- 
stro Generales, moderatores ceteros, sodales aliarum quoque fami- 
liarum datae intelligantur. 


Praesentes vero Litteras et quaecumque in ipsis habentur, 
nullo unquam tempore de subreptionis, aut obreptionis, sive 
intentionis Nostrae vitio, aliove quovis defectu notari, vel impu- 
gnhari posse; sed semper validas et in suo robore fore et esse, 
atque ab omnibus cuiusvis gradus et praeeminentiae inviolabi- 
liter in iudicio et extra observari debere, decernimus; irritum 
quoque et inane si secus super his a quoquam, quavis auctoritate 
vel praetextu, scienter vel ignoranter contigerit attentari decla- 
rantes; contrariis non obstantibus quibuscumque, etiam speciali 
et specialissima mentione dignis; quibus omnibus ex plenitudine 
potestatis, certa scientia et motu proprio quoad praemissa ex- 
presse derogamus, et derogatum esse declaramus. 

Volumus autem ut harum Litterarum exemplis, etiam im- 
pressis, manu tamen notarii subscriptis et per constitutum in 
ecclesiastica dignitate virum sigillo munitis, eadem habeatur fides, 
quae Nostrae voluntatis significationi, his praesentibus ostensis, 
haberetur. 

Nulli ergo hominum liceat hanc paginam Nostrae consti- 
tutionis, ordinationis, unionis, limitationis, derogationis, volun- 
tatis infringere, vel ei ausu temerario contraire. Si quis autem 
hoc attentare praesumpserit, indignationem omnipotentis Dei et 
beatorum Petri et Pauli apostolorum eius se noverit incursurum. 

Datum Romae apud 8. Petrum sub annulo Piscatoris, in festo 
S. Francisci Assisiensis, die Iv Octobris McmIx, Pontificatus Nostri 
anno septimo. 

PIUS PP. xX 


Il 


CONCEDITUR INDULGENTIA PRESBYTERIS SODALIBUS REPARATIONIS SACER- 
DOTALIS SUI OBLATIONEM IN VICTIMAS RENOVANTIBUS. 


PIUS PP. X 


Ad perpetuam rei memoriam. — Dilectus filius, Maria Eduardus Mott, 
sacerdos congregationis Missionis, atque alter a moderatore generali asso- 
ciationis sacerdotalis Reparationis, retulit ad Nos, inter sodales frugiferae 
huius associationis non paucos reperiri, qui, ut reparationem tam gravi- 
bus pro Ecclesia Dei temporibus maxime necessariam curent, sesemetip- 
sos immolandos Deo, quasi piaculares hostias offerant. Hoc quidem sum- 
mum christianae pietatis officium debita laude dignum Nobis visum est; 
in exhortatione enim, quam pro catholico clero, die Iv augusti mensis, 
anno superiore edidimus, declarare non dubitavimus, « haud paucas esse 
« generosioris virtutis animas, quae, ob eandem “reparationis,, causam, 
« sese victimas Deo votivas non intermissa contentione exhiberent », atque 
hoc quidem iucundum Nobis accidere. Verum, ut hae voluntariae hostiae 
(quae, ut mos est in associatione memorata, ceteris sodalibus ignotae, 
soli Deo cognitae sunt) in ardua, quam ingressae sunt, via alacrius per- 
gere studeant, enixa Nobis suprarecensitus sacerdos generalis subdirector 
preces humiliter adhibuit, ut sodales, qui tantum opus susceperint, in- 


a 

dulgentiarum praesidio munire, de apostolica benignitate, velimus. Nos 
autem, precibus his, quantum in Domino possumus, annuere volentes, 
presbyteris sodalibus associationis sacerdotalis Reparationis, nunc et in 
posterum ubique terrarum exsistentibus, qui sese Deo, uti supra dixi 
mus, victimas piaculares exhibeant, quo per annum die, vere poenitentes 
et confessi ac sacra communione refecti, ac sui in victimas oblationem 
renovantes, quinque crucifixi Domini vulnera devote osculaverint, ple- 
nariam semel quovis mense per unumquemque lucrandam omnium pecca- 
torum suorum indulgentiam et remissionem, quam etiam animabus chri- 
stifidelium in Purgatorio detentis per modum suffragii applicare possint, 
misericorditer in Domino concedimus ac largimur. Contrariis non ob- 
stantibus quibuscumque. Praesentibus perpetuo valituris. Volumus au- 
tem ut praesentium litterarum transumptis seu exemplis, etiam impressis, 
manu alicuius notarii publici subscriptis, et sigillo personae in ecclesia- 
stica dignitate constitutae munitis, eadem prorsus fides adhibeatur, quae 
adhiberetur ipsis praesentibus, si forent exhibitae vel ostensae. 

Datum Romae apud S. Petrum suh annulo Piscatoris, die 1x Iulii 
MCMIX Pontificatus Nostri anno sexto. 


L. &S. R. CARD. MERRY DEL VAL, a secretis Status. 


Acta Apostolicae Sedis - Commentarium Offciale 


S. CONGREGATIO CONCILIT 


I 


CIRCA ABSTINENTIAM A CARNIBUS IN PERVIGILIO ANNUNTIATIONIS B. M. V. 
OCCURRENTE IN FERIAM V IN COENA DOMINI. 


Ad 8. Congregationem Concilii sequens circa abstinentiam proposi- 
tum fuit dubium: 

«Cum festum Annuntiationis B. M. V. occurrens anno proximo in 
«feriam VI in Parasceve, transferatur etiam cum feriatione in feriam II 
«post Dominicam in Albis tanquam in sedem propriam, quaeritur, an 
« sequenti anno 1910, servanda sit lex abstinentiae a carnibus in pervigilio 
« Annuntiationis B. M. oceurrente in feriam V in Coena Domini, vel trans- 
a ferri debeat ». 

Eadem 8. Congregatio, sub die 9 Iunii 1909, respondit: affirmative ad 
primam partem, negative ad secundam. 


C. CARD. GENNARI, Praefectus. 


Basilius Pompili, Secretarius. 


II 


MALACITANA 
CONCURSUS AD PRAEBENDAM DOCTORALEM 


CONFIRMATUR ELECTIO AD PRAEBENDAM DOCTORALEM FAVORE SACERDO- 
TIS EXTRA HISPANIAM DOCTORIS GRADU INSIGNITI. 


Die 7 Augusti 1909 

SYNOPSIS DISPUTATIONIS. — Vacante praebenda doctorali in cathe- 
drali ecclesia Malacitana, cum illa iure particulari Hispaniae per concur- 
sum sit providenda, legitimo tempore edictum concursus est promulga- 
tum, quo rite peracto, capitularium suffragiis praebenda adiudicata est 
sacerdoti Didaco Gomez Lucena, qui collegii Hispanici de Urbe alumnus 
fuerat, atque in Universitate Gregoriana ad lauream iuris canonici rite 
promotus. Contra iudicium capituli litem movit sacerdos Petrus Marti 


740 

Mir, alter ex concurrentibus, qui ante omnia Curiae dioecesanae suppli- 
cem libellum porrexit, postulans ut ad litem contra iudicium capituli 
intentandam et prosequendam sibi assignarentur iudices non suspecti, 
exclusis Episcopo, eius Vicario generali, ceterisque capitularibus, qui in 
actu electionis per suffragationem partem habuerant, quos ob eam causam 
suspectos habet. ludicium capituli inde ab eo impetitur, quod praebenda 
fuerit adiudicata alumno collegii Hispanici de Urbe, qui gradum acade- 
micum non in Hispania, sed in Urbe recepisset, quod ipse putat repugnare 
iuri particulari Hispaniae, quod ita graduatum inhabilem habet ad prae- 
bendam doctoralem. Cum ipsius recursus a Curia dioecesana Malacitana 
fuisset reiectus, appellationem interposuit apud Curiam metropolitanam. 

Interea, cum Sancta Sedes promotam litem rescivisset, in qua valor 
graduum academicorum Romae collatorum in dubium vocaretur, ad se 
causam avocavit. 

Consultor, de suo voto rogatus, haec animadvertit. Punctum controver- 
siae in eo est positum, utrum ad praebendas magistralem et doctoralem 
in capitulis Hispaniae obtinendas — quarum altera nonnisi doctoribus seu 
licentitias in sacra theologia, altera solis doctoribus aut licentiatis in iure 
canonico vel civili concedi possunt — requirantur praecise gradus academici 
in aliqua Universitate Hispaniae recepti, ita ut praedicti gradus in aliqua 
studiorum Universitate Romana obtenti non sint sufficientes ad redden- 
dum ex hoc capite habilem ad memoratas praebendas eum, qui Romae 
doctorali laurea rite fuerit insignitus. 

Notum est, in Hispaniae capitulis, ex iure particulari, praeter officium 
theologi et poenitentiarii, duo alia adesse officia cum respectiva praebenda 
canonicali, officium scilicet magistralis et doctoralis; primum conceditur 
per concursum doctori aut saltem licentiato in s. theologia, cui onus in- 
cumbit praedicandi ex officio in ecclesia cathedrali; alterum est officium 
advocati seu defensoris capituli, quod pariter per concursum conceditur 
doctori aut licentiato in alterutro iure. Praeterea ex iure concordato 
potest Episcopus canonico doctorali imponere onus docendi in seminario 
{Concordatum, 31 Iulii 1852); soletque de facto illi cathedra iuris canonici 
assignari. 

Xystus IV (Const. Creditum nobis, kal. Dec. 1474) illa duo officia con- 
cessit ecclesiis cathedralibus Regnorum Castellae et Legionis, a pontificiis 
reservationibus eximens duas praebendas, quae illi duplici officio in per- 
petuum adnecterentur. Leo X (Motu proprio Cum dudum) illam conces- 
sionem extendit ad ecclesias cathedrales Regnorum Granatae et Navarrae, 
atque per apostolicas litteras In suprema concessionem a se et a suo Prae- 
decessore factam iterum confirmavit. 


Acta, vol. I, n. 18. — 4-10-9098, 50 

Verum, quoad qualitates eorum, quibus, praemisso concursu, illae 
duae praebendae essent concedendae, quod iam Xystus IV statuerat, id 
expresse in citata Const. Leo X confirmavit, quod solum in Hispania 
graduatis conferri possint: « Voluit et statuit, quod de huiusmodi canoni- 
«catibus et praebendis illis dumtaxat graduatis provideri posset, qui in 
« aliqua Universitate studii generalis Regnorum Hispaniae, servatis servandis 
«iuxta earundem Universitatum statuta, promoti pro tempore forent; et 
« aliis quantumcumque graduatis extra Universitates praedictas, et etiam 
«in illis, alias quam servatis servandis, iuxta earumdem Universitatum 
« statuta, ritus et mores pro tempore, factae collationes de huiusmodi cano- 
« nicatibus et praebendis nullius essent roboris et momenti, et haberentur 
« pro infectis ». Leo X tamen, tum in eadem Constitutione tum in Motu 
proprio Cum dudum, voluit, illum favorem extendi ad collegiales Hispanos 
collegii 8. Clementis, Bononiae, per Aegidium de Albornoz, Episcopum Sabi- 
nen. S. R. E. Cardinalem inibi fundati, qui in Universitate studii Bono- 
niensis gradum academicum recepissent. 

Hoc est ius, in quo innititur sacerdos Petrus Marti Mir, ad impugnandam 
provisionem factam favore sacerdotis Didaci Gomez Lucena, qui licet in 
pontificia Universitate Gregoriana ad lauream iuris canonicis fuerit rite 
promotus, et inde consequutus sit habilitatem ad ea omnia officia et bene- 
neficia pro quibus gradus doctoris requiritur, non idcirco dicendus videtur 
factus ad praebendam doctoralem in Hispaniae capitulis obtinendam; 
obstat enim ius particulare. 

Neque hic sermo est de praelatione inter concurrentes, quorum merita 
non aequa lance fuissent aestimata ab examinatoribus; nec pariter quaestio 
agitur de praeferentia in gradibus, quasi in hoc vel illo loco obtenti maioris 
sint aestimandi; sed, admisso valore et aestimabilitate gradus a sacerdote 
Gomez in Universitate Romana obtenti, negatur eius habilitas ad prae- 
bendam doctoralem, ob defectum conditionis in memoratis Constitutio- 
nibus requisitae. 

Neque dicendum est, illud ius particulare fuisse abrogatum, cum nulla 
afferri possit Constitutio pontificia illam abrogationem expresse faciens, 
nec conditum sit pro Hispania ius novum speciale illi iuri directe contra- 
rium, nec nova aliqua lex universalis sit lata cum clausulis derogatoriis, 
sufficientibus ad ius illud speciale tollendum. Si autem probari non potest 
illius iuris particularis abrogatio, ex illo adhuc vigente clare deducitur, 
provisionem factam favore sacerdotis Gomez, in Hispania non graduati, 
vitio nullitatis laborare et integrum manere ius alterius ad praebendam 
concurrentis. 

Quod si Sancta Sedes, ut potest, illud ius speciale Hispaniae abrogan- 

dum censuerit, legitimo quidem modo reducetur Hispania in hac parte ad 
ius commune; attamen iuris abrogationes fieri non consueverunt tollendo 
iura iam quaesita: porro, si unus ex duobus concurrentibus probetur inha- 
bilis ad canonicatum recipiendum, ex iure, secundum quod concursus 
indictus et celebratus est, ipsa lege, concursus alteri concurrenti de iure 
habili ius est quaesitum ad canonicatum assequendum. Quidquid ergo sit 
de iis quae pro futuro tempore potest statuere Rom. Pontifex, non videtur 
posse negari sacerdoti Petro Marti ius legitime quaesitum ad praebendam 
doctoralem in Malacitano capitulo obtinendam. 

His non obstantibus, dicendum potius videtur, provisionem factam 
omnino sustinendam esse, atque allegatum ius Hispaniae non amplius 
esse ullius momenti, atque idcirco omnes legitime graduatos in Universitate 
pontificia esse ad praedictas praebendas ex hoc capite admittendos. 

Atque imprimis Xystus IV et Leo X, quod de gradibus in Hispania 
obtinendis concesserunt, id eo tempore statuerunt, quo in Universitatibus 
Hispaniae aderat facultas theologica et canonica in iisque facultatibus 
gradus academici conferebantur. At iamdiu nulla est in Hispania ex anti- 
quis Universitatibus studii generalis, in qua illae facultates retineantur, sed 
iamdiu facultates theologicae sunt abolitae. Unde illa limitatio per modum 
privilegii a iure communi exorbitantis, ipso facto, ob defectum rei cui 
favebat privilegium, dicenda est cessasse. Privilegium erat graduum in 
Universitate studii generalis Regnorum Hispaniae obtentorum ut tales 
gradus obtinentes privative habiles fierent ad praebendas magistralem et 
doctoralem obtinendas, exclusis aliis graduatis; at hodie ob rationem dictam 
nullus est, qui in theologia et iure canonico illum gradum privilegiatum 
obtinere possit. Ergo, nisi velimus hodie non amplius posse conferri illas 
praebendas, quia nullus esse potest, qui conditiones impleat in Constitu- 
tionibus Xysti IV et Leonis X requisitas, gradibus illis dicendum est esse 
subrogatos gradus in aliis Universitatibus legitime obtentos. Abrogato 
namque iure particulari privilegiato, ob defectum materiae privilegii, subin- 
trat ius commune in iis, in quibus ius particulare factum est impossibile. 

Quae maxime valent de gradibus in pontificia Universitate Gregoriana 
ab alumnis collegii Hispani de Urbe receptis, per quos adhuc obtinetur 
finis a privilegium concedente intentus, qui fuit ex una parte efficere ut 
illae prebendae concederentur clericis de quorum competenti scientia ha- 
beretur testimonium publicae et probatae Universitatis, et ex alia parte 
clericis Hispanicis reservarentur; qui duo fines haud obscure significantur 
in laudatis praedictorum Pontificum Constitutionibus. 

Adeo autem in Hispania persuasio est, non amplius exsistere Univer- 
sitates, quarum gradibus illud privilegium est factum, ut licet per citatas 

Constitutiones pro praebenda doctorali sine differentia sufficiat gradus vel 
in iure canonico vel in iure civili; nihilominus gradus in iure civili in Uni- 
versitatibus gubernii obtenti, non censeantur sufficientes, nisi obtinuerint 
sanationem pontificiam, quae de facto solet peti et concedi a S. C. Stu- 
diorum (Cfr. Lopez Pelaez, El derecho espanol en sus relaciones con la Igle- 
sia, pag. 281; eiusdem Auctoris Questiones canénicas, cap. 20). 

Neque dicendum est, antiquis illis Universitatibus, quoad facultatem 
theologicam et canonicam, successisse earumque locum tenere seminaria 
sic dicta centralia, quae hodie ex pontificia concessione iure fruuntur 
gradus academicos conferendi. Nam praedicta seminaria stricte Univer- 
sitates non sunt, et certe non sunt studia generalia, de quibus Universita- 
tibus studii generalis loquuntur pontificiae Constitutiones. Quare, si nihi- 
lominus gradus in illis seminariis concessi admittuntur sine ulla contro- 
versia, tamquam habilitantes ad citatas praebendas; id legitime fieri ne- 
quit, ex eo quod illa seminaria sint subrogata antiquis Universitatibus, 
quarum gradus privative erant ad valorem collationis requisiti; sed, si 
illi gradus legitime admittuntur, ideo erit, quia abrogatis antiquis Uni- 
versitatibus, privilegium favore ipsarum concessum non amplius subsistit, 
et subintrat ius commune, secundum quod gradus academici legitime col- 
lati ab iis, quibus a Romano Pontifice ad hoc facta est potestas, reddunt 
habiles clericos ad ea officia et beneficia obtinenda, quae solis graduatis 
concedi possunt. At in hac re nemo poterit negare, eodem saltem iure, cum 
seminariis illis centralibus censendas esse Universitates Romanas. Imo po- 
tiori, quia et Romanae sunt atque in conspectu et sub vigilantia Romani 
Pontificis constitutate, et sunt praeterea verae Universitates studii generalis. 

Quod si privilegium illud graduatorum in Hispania non secundum 
verborum corticem, sed secundum mentem concedentis sit interpretan- 
dum (Reg. Iuris, 88, in VI); non solum in vim iuris communis iuri parti- 
culari privilegiato subrogati, sed etiam vigore illius ipsius privilegii, alumni 
collegii Hispanici, propter gradus Romae obtentos, dicendi sunt fieri 
habiles ad praebendas magistralem et doctoralem obtinendas. Nam illud 
dri-vilegium non solis Universitatibus Hispaniae competebat, sed etiam 
doctoribus et licentiatis Universitatis studii Bononiensis, si modo essent 
collegiales Hispani collegii 8. Clementis, a Cardinali Hispano, pro Hispania, 
Bononiae fundati. At in eadem vel potiori conditione versantur collegiales 
collegii Hispanici de Urbe, quod collegium ex mandato Leonis XIII a 
Praelatis Hispanis fuit fundatum in bonum Hispaniae; in quod singuli 
Episcopi ex propria dioecesi delectos iuvenes mittere tenentur, ut in oculis 
Romani Pontificis solida atque ex purissimis fontibus hausta doctrina 
imbuti, et gradibus academicis aucti, in patriam reversi clero Hispanico 

sint ornamento. Tales alumni omnino videntur esse in eadem conditione 
ac collegiales S. Clementis Bononiensis; aut certe non debent in peiori 
versari conditione quam illi, qui in seminariis centralibus Hispaniae 
honoris gradus fuerint assequuti. Profecto Romanus Pontifex, id quod 
tantopere variis editis documentis praedicavit, non favorem singularem 
Episcopis Hispaniae concessisset, sed gravamen haud leve et certe iniu- 
cundum imposuisset, si ipsos obligasset ad delectos atque ingenio prae- 
stantes iuvenes Romam mittendos, quibus ab ipsis Episcopis esset deinde 
praecludendus aditus ad dignitates ecclesiasticas, idcirco quod Summi 
Pontificis mandato obtemperantes, Romae, non in Hispania, profundiori 
doctrina fuerint imbuti et honorum gradibus aucti. Hoc certe esset col- 
legio Hispanico de Urbe, quod tantopere cordi est Romano Pontifici, mor- 
tale vulnus inferre, et Romani Pontificis honori parum consulere. 

Praeterea, dato et non concesso non satis clare ex dictis apparere, 
alumnos collegii Hispanici Romae graduatos aeque aut melius satisfacere 
conditionibus in Constitutionibus Xysti IV et Leonis X requisitis, quam 
ii, qui in seminariis centralibus fuerunt promoti; de voluntate expressa 
Summi Pontificis illud ius particulare, si opus esset, abrogandi et in favo- 
rem collegii Hispanici immutandi nullum dubium esse potest. Quare, etiam 
in illa hypothesi falsa, ius particulare privilegiatum allegari non potest. 
Illam expressam voluntatem clare manifestavit Romanus Pontifex in epi- 
stola circulari Emi Cardinalis Praefectis 8. C. Studiorum ad Praesules 
Hispaniae (15 Sept. 1897), cum, post erecta in pluribus dioecesibus pon- 
tificia Instituta, coepisset introduci abusus gradus Romae obtentos reva- 
lidandi; in qua haec leguntur: « Quin imo firma voluntas Summi Ponti- 
« ficis est, a qua nullc modo recedendum esse mandavit, ut gradus quos 
« heic Romae vel alibi penes catholicas Universitates vel pontificia Insti- 
« tuta clerici Hispani adepti fuerint, omnino validi in Hispania censendi 
« sint, quin nova ad effectus canonicos egeant revalidatione vel confirma- 
« tione, nec ad eorum validitatem novae sint expensae vel taxae exigen- 
« dae. Huiusmodi gradus revalidandi abusus, quem in nonnullis seminariis, 
« vulgo dictis centralibus, invectum fuisse refertur, Sanctitas Sua omnino 
«reprobat et damnat, pro alumnis praesertim, qui in spem Ecclesiae heic 
« Romae succrescunt penes Hispanicum colleqium, cui in ipsis initiis mor- 
« tale vulnus inferretur ab iis, quorum potissimum curis, studiis et expen- 
« sis, collegium ipsum, iuvenibus ingenio, diligentia et pietate praestantibus 
«florescere in dies sub ipsius Romani Pontificis auspiciis, vehementer 
« Urbs tota laetatur ». 

In alia epistola eiusdem Emi Cardinalis Praefecti ad Archiepiscopum 
Burgensem (28 Decembris 1898) allegatur tamquam una ex causis, quae 

Romanum Pontificem movit ad concedendum seminariis centralibus ius 
conferendi gradus academicos, favor in ipsum collegium Hispanicum de 
Urbe inde oriturus; tantum abest ut Romanus Pontifex velit ullo modo 
consentire, ut huius collegii alumni in inferiori conditione constituantur. 

Denique usus contrarius absque ulla hactenus facta protestatione, con- 
ferendi praebendam magistralem et doctoralem Romae graduatis, probat, 
Episcopis et capitulis inesse illam persuasionem, ius illud particulare et 
privilegiatum iamdiu in Hispania esse abolitum; iam ab anno 1880, saltem 
in octo capitulis, Romae graduatis fuerunt collatae illae praebendae, vel 
saltem absque ulla contradictione admissi sunt ad concursum. 

Praeterea canonistae Hispani, qui a dimidio saeculo XIX scripserunt, 
cum de requisita scientia ad illas praebendas obtinendas loquuntur, solum 
commemorant, candidatos doctoratu aut licentia insignitos esse oportere, 
nihil insistentes in eo quod gradus in ipsa Hispania sint recipiendi. 

Quae cum ita sint, concludendum videtur, sacerdotem Gomez, de quo 
in hac causa agitur, legitime obtinuisse praebendam doctoralem in ecclesia 
eathedrali Malacitana, cum eius provisio non ex alio capite impugnetur, 
nisi quia Romae, non in aliqua Universitate Hispanica, ad lauream iuris 
canonici fuit promotus. 


RESOLUTIO. — In plenariis comitiis, quae die 7 Augusti 1909 Emi Patres 
8. C. Concilii habuerunt, ad dubium sic propositum: An electio sacerdotis 
Didaci Gomez Lucena ad praebendam doctoralem sustineatur in casu, re- 
spondendum censuerunt: Affirmative. 

Die autem sequenti, 8 Augusti, SSius Dominus, audita de his rela- 
tione, resolutionem Emorum Patrum approbare dignatus est. 


L. 8. Tulius Grazioli, Subsecretarius. 

S. CONGREGATIO RITUUM 


I 
URBIS er ORBIS 


BENEDICTIO OFFICINAE LIBRARTAE ET MACHINAE TYPOGRAPHICAE 


Sacerdos, stans ad valvas, dicit: 

Actiones nostras, quaesumus, Domine, aspirando praeveni, et adiuvando 
prosequere, ut cuncta nostra oratio et operatio a te semper incipiat, et per te 
coepta finiatur. Per Christum Dominum nostrum. 

RY. Amen. 

Ingrediens, dicit: 

Pax huic domui, et omnibus habitantibus in ea. 

Diende, inchoata antiphona Asperges me etc., varias officinae partes aqua 
benedicta aspergit, usquedum perveniat ad aulam principalem eiusdem, ubi sistit 
et dicit: 

Y. Adiutorium nostrum in nomine Domini. 
B. Qui fecit caelum et terram. 
Dominus vobiscum. 
BR. Et cum spiritu tuo. 
OREMUS 


Domine Iesu Christe, qui dixisti discipulis tuis: In quamcumque domum 
intraveritis, salutate eam, dicentes: Pax huic domui: veniat, quaesumus, pax 
illa super hanc domum et officinam ad libros imprimendos (evulgandos) prae- 
paratam, et super omnes degentes in ea; et cunctos, Domine, in ea laborantes 
ab omni calamitate animae et corporis eripere et liberare digneris; reple scrip- 
tores, rectores et operarios spiritu scientiae, consilii et fortitudinis, et adimple 
eos spiritu timoris tui, ut mandata Ecclesiae fideliter custodientes, tibi digne 
et proximo suo salutariter valeant inservire. BenefQdic ergo, bone Iesu, qui es 
via, veritas et vita, hunc locum, et praesta, ut omnes illum inhabitantes, inter- 
cedente gloriosa et immaculata Virgine matre tua Maria, ad immarcescibilem 
gloriae coronam feliciter preveniant. Qui vivis et regnas Deus per omnia saecula 
saeculorum. RY. Amen. 

Deinde benedicit instrumenta et machinas, dicens: 


OREMUS 


Domine Deus, unice fons scientiarum, qui hominum ingenium ita illuminare 
dignatus es, ut nova artificiosa instrumenta invenirent ad paginas typis scri- 
bendas; benefRdic, quaesumus, has machinas (hanc machinam), ut per libros ad 

utilitatem nostram prodeuntes nihil aliud te opitulante discamus, praeter scien- 
tiam tuam, quae vere ducit ad vitam. Per Christum Dominum nostrum. Rf). Amen. 
Postea aqua benedicta instrumenta et machinas aspergit. Finita aspersione, 
dicit.: 
Y. Dominus vobiscum. 
FR. Et cum spiritu tuo. 


OREMUS 


Exaudi nos, Domine sancte, Pater omnipotens, aeterne Deus, et mittere 
digneris sanctum angelum tuum de caelis, qui custodiat, foveat, protegat, visitet 
atque defendat omnes in hac dome habitantes. Per Christum Dominum nostrum. 

BR. Amen. 


Si benedicenda sit tantum officina libraria, omittitur secunda Oratio cum asper- 
sione pro instrumentis et machinis. Quando autem benedicenda sint solummodo 
instrumenta vel machinae, praemissis versiculis: Adiutorium nostrum etc. et Do- 
minus vobiscum etc., adhibetur tantum secunda Oratio cum aspersione. 


DECRETUM 


Sodalitas, cui nomen Unione Tipografico-Cattolica Libraria et finis est 
progressus sive incrementum curare, tum morale tum ipsius artis atque 
industriae typographicae et librariae, una cum religionis studio et fra- 
terna sodalium communione mutuaque ope praestanda, sapienter aeque 
rata est, Deum ac Dominum Iesum Officinae libris edendis aut vendi- 
tandis propitium reddere atque invocare. Ita enim fiet, ut eiusmodi ars 
atque industria civili Societati in remedium cedat, ac tutamen contra 
omnigena errorum et inimicorum iacula: ita fiet, ut spiritu scientiae, sa- 
pientiae ac timoris Domini repleantur Officinae tum praesides et rectores, 
tum cperarii; ne quidquam edendum in perniciem ac malum vertat, sed 
ad salutem humani generis atque utilitatem conferat. Itaque ad super- 
num auxilium sibi praecipue comparandum, eadem sodalitas de officinae 
librariae et machinamenti typographici Benedictione proprias aptasque 
ritui formulas adhibendas, ac postea Rituali Romano inserendas, sacro- 
rum Rituum Congregationis examini, atque Apostolicae Sedis supremae 
sanctioni humillime subiecit. 

Quae, ad iuris tramitem, quum Emus et Rmus Diius Cardinalis Seba- 
stianus Martinelli eidem sacro Coetui Praefectus et Relator, in ordinariis 
comitiis subsignata die ad Vaticanum habitis, eiusmodi Benedictionis 
ritusque formulas proposuerit; Emi et Rmi Pratres sacris tuendis Ritibus 
praepositi, re diligenter perpensa, rescribendum censuerunt: Pro gratia, 
die 4 Maii 1909. 

Demum, revisione rite peracta, hisce omnibus sanctissimo Domino 
nostro Pio Papae X ab infrascripto eodem Cardinali Praefecto relatis; 
Sanctitas Sua sententiam ipsius sacri Consilii ratam habuit, et ritum ac 
formulam Benedictionis officinae librariae et machinae typographicae, 
prouti huic praeiacet decreto, approbavit, ac Rituali Romano inseri 
iussit. Die 12, iisdem mense et anno. 


Fr. S. CARD. MARTINELLI, Praefectus. 


L. RS. Philippus Can. di Fava, Substitutus. 


II 
METEN. 


DECRETUM INTRODUCTIONIS CAUSAE PRO BEATIFICATIONE ET CANONIZA- 
TIONE VEN. SERVAE DEI CAROLAE BARBARAE COLCHEN-CARRE DE MAL- 
BERG, FUNDATRICIS SOCIETATIS FILIARUM S. FRANCISCI SALESII. 


Praesentibus hisce temporibus opportune iucundeque conspicitur altera 
piissima foemina, non e sororum claustro exiens, sed e medio populi, 
quae optimae fortisque mulieris praedita dotibus bonisque operibus iugiter 
intenta, cum propria christianae vitae perfectione alienam mirifice con- 
iunxit. Talem se exhibet Carola Barbara Colchen-Carré de Malberg, fun- 
datrix societatis Filiarum S. Francisci Salesii. Sodales enim sunt chri- 
stianae mulieres etiam in saeculo viventes, quae, absque votorum vinculo, 
sua sponte ac voluntate, iuxta monita, scripta et spiritum huius sancti 
Episcopi et Ecclesiae Doctoris, ad sanctioris vitae tramitem, prope simi- 
lem viae singulis hominum statibus per Philotheam praesignatae, tenen- 
dum ferventer excitantur, et quasi amica manu ducuntur. Si ex bonitate 
et ubertate fructuum recognoscere ac laudare liceat qualitatem arboris 
fructificantis, societas praefata, Parisiis orta statimque in ceteras Galliae 
urbes diffusa, et sensim in alias quoque regiones usque ad Indos propa- 
gata, approbantibus locorum Ordinariis, divinoque Nomini gratulantibus, 
suam institutricem valde commendat. Haec Dei Famula, die vu Aprilis, 
anno MDCCCXXIX, Metis in Lotharingia ortum duxit ex Francisco Domi- 
nico Colchen et Elisabetha Carola Simon. Secunda ex quatuor filiis, in 
ecclesia S. Martini lustralibus baptismi aquis abluta est, die undecima 
eiusdem mensis. A parentum curis ac pietate puellula, cum vitali aura, 
domesticae et christianae instructionis atque educationis selectum germen 
suscepit, ac Deo adiuvante, uberem fructum protulit. Duodennis, confir- 

mationis sacramento roborata et ad sacram synaxim primum admissa, 
caelesti flagrans amore, cum maxima consolatione et gaudio, angelico 
pane refecta fuit. Eodem anno collegium a Visitatione ingressa est, ubi 
diligentia, studio ac pietate ita ceteris puellis praecelluit, ut omnia prae- 
mia merito obtinuerit. Neque ipsa superbe sapere visa est, sed, quum esset 
humilis et amabilis, sodalium atque praesidum affectum et aestimationem 
sibi conciliavit. Anno MDCCCXLV ad finem vergente, e monasterio egressa 
et in paterna domo degens, maiores fecit in virtute progressus. Quotidie 
adibat ecclesiam, et praemissa commentatione mysteriorum rerumque 
divinarum, sacrosancto Missae sacrificio devote adstabat, et ad sacram 
synaxim pluries in hebdomada cum sancto fervore accedebat. Insimul 
adolescentula, maturioris aetatis ac prudentiae praebens indicia, saluta- 
rem gerebat apostolatum, retrahens puellas ac mulieres a mundanis spec- 
taculis et choreis, ut cum ipsa orationi aliisque operibus Deo gratis et 
proximo utilibus vacarent. Annum vigesimum agens, in uxorem ab eius 
consobrino rogata fuit, et quamvis meliora excogitaret charismata, tamen, 
in enixis parentum votis atque in consilio sui confessarii divinam vo- 
luntatem agnoscens, nupsit probato viro Paulo Carré de Malberg, anno 
MDCCOXLIX, die 1 Maii. Ex christiano coniugio quatuor habuit filios: 
Eugeniam, Paulum, Leonem et Mariam Teresiam, quorum tres in puerili 
aetate rapti sunt et ad caelum translati, dum alter, Paulus, in adulta et 
virili aetate, sub militiae disciplina, post vitam christianam saevo morbo 
correptus, pie decessit. In maritali statu, Carola sponsi curam, liberorum 
institutionem et singula familiae munera sedulo obivit, patiens, pia, gra- 
vis et benigna in domesticos, misericors et liberalis in aegros atque egenos. 
A viro nimis duro ac severo per plures annos aequo ac forti animo per- 
tulit varii generis vexationes, quae constantem eius virtutem probarunt, 
et splendidiorem reddiderunt. Praetermitti haud potest studium, quo suos 
infantes catholicae fidei legisque doctrina imbuebat, atque laudabilis ille 
mos quem tenebat osculandi in fronte filios cum e templo redibat, cae- 
lesti cibo mox refecta, ut eosdem divinae gratiae ac largitatis quasi par- 
ticipes efficeret. Neque ulla christianae matronae optata qualitas defuit 
Servae Dei, quae mirabili modo sibi devinciebat, et ad superna trahebat 
et alliciebat puellas ac foeminas, tum singulas, tum congregatas. Simplici 
ac modesto habitu incedens, coetus frequentabat non ad mundanas vani- 
tates illecebrasque fovendas, sed ad pietatem et caritatem augendam 
destinatos; ubique vero Christi Iesu cruci affixi interius exteriusque refe- 
rebat imaginem. Illustrior quoque apparet Serva Dei ex fundatione so- 
cietatis Filiarum 8S. Francisci Salesii, cuius primordia anno MDCCCLIX 
ante aram beatae Mariae Virginis, eiusque patrocinio, et cantico Magni- 

ficat in gratiarum actione pro beneficiis acceptis et accipiendis a Carola 
recitato, tribuenda feruntur; quamvis haec initia post decennium sese 
explicaverint. Nam, circa annum MDCCCLXX, non absque superno lumine, 
in ecclesia Parisiensi S. Clotildis ipsa invenit hominem sibi destinatum 
ad opus perficiendum, sacerdotem Chaumont, quem in suum confessa- 
rium atque directorem elegit. Huius praeclari viri consilio et ductu socie- 
tatem constituit, quae informaret mulieres in saeculo degentes ad evan- 
gelicam perfectionem, prouti haec a S. Francisco Salesio explanatur ac 
facilior redditur; duplici praestituto sodalibus fine, sanctficationis nempe 
et apostolatus. Mundanos coetus sanctificare, institutrices christianas pro 
familiis et pro studiorum palaestris formare, mulieres ethnicas, praeser- 
tim in Indiis, ad veram fidem reducere: sunt haec tria opera egregia ipsius 
societatis. Quae, die xv Octobris, anno MDCCCLXxH, in humili ac primaeva 
sua sede parisiensi congregata, ipsam fundatricem in praesidem preca- 
riam deputavit, quam postea, anno MDCCCLXXII, ad vitam statuit et con- 
firmavit. Cunctis praeibat Dei Famula, actuosa virtute totisque viribus 
satagebat, ut opus bene incoeptum prospere perseveraret et cresceret, 
prouti, Deo iuvante, effectum est. Die enim xxvmr Maii, anno MCMI, 
paulo post obitum suae fundatricis, eadem societas, iam adulta et longe 
lateque diffusa, canonicam erectionem consequuta est, atque inde, floren- 
tior adhuc evadens, die I Ianuarii, anno MDCCCXCVI, octo millia membra 
enumerabat, veluti mater a Deo benedicta in diem feracior atque uberior. 
Verum Carola iam sexagenaria maior, morbis cruciatibusque fracta, per 
recentem etiam obitum suae genitricis suique filii Pauli afflicta, divinum 
amplexum perpetuamque requiem suspirabat. Itaque, mense februario, 
anno MDCCCXC, graviter aegrotans, lectulo decumbere coacta est. Morbo 
per aliquot menses perdurante, ex medicorum consilio natalem civitatem 
adiit. Illic a mense iunio usque ad exordium subsequentis anni MDCCCXCI 
commorata est, donec, die xxv Ianuarii, ingravescente morbo, sacra- 
mentis Ecclesiae roborata ac refecta, a terreno exsilio ad caelestem pa- 
triam evolavit. Haec quae de vita Carolae descripta sunt, ex documentis 
et attestationibus rite exhibitis constant. Interim fama sanctitatis, quam 
Dei Famula vivens sibi acquisierat, post obitum publica cleri populique 
testificatione confirmata est, praesertim devoto concursu fidelium ad exu- 
vias Carolae invisendas, reliquiasque petendas, ad solemnia parentalia et 
ad ipsum sepulcrum, opem eius apud Deum implorantium. Quae sancti- 
tatis opinio magis clara et diffusa invaluit ex praeconiis sacerdotum et 
Antistitum, qui Carolam, virtutis exemplum, sanctam animam, beato- 
rum choris insertam, appellarunt, ipsiusque spiritualis moderatoris, Chau- 
mont, qui eam cum sancta Ioanna Francisca de Chantal, praecipua sancti 

Francisci Salesii discipula et filia, comparare non dubitavit. Hine proces- 
sualibus actis ordinaria auctoritate in Curia ecclesiastica Metensi con- 
fectis, et ad sacram Rituum Congregationem transmissis, quum, peracta 
etiam revisione scriptorum Servae Dei, nihil obstaret, quominus ad ulte- 
riora procedi posset, instante Rmo P. Gabriele Mallet, congregationis 
Iesu et Mariae seu Eudistarum Procuratore generali et huius causae Po- 
stulatore, attentis litteris postulatoriis quorundam 8. R. E. Cardinalium 
et plurium Rmorum Sacrorum Antistitum, necnon Capitulorum cathe- 
dralium, Ordinum religiosorum, sacerdotum a sancto Francisco Salesio, 
monialium et sororum, praesertim a Visitatione, praeeunte universa so- 
cietate Filiarum 8S. Francisci Salesii, Emus et Rmus Ditus Cardinalis Hie- 
ronymus Gotti, eiusdem causae ponens seu relator, in ordinario sacrorum 
Rituum Congregationis coetu, subsignata die ad Vaticanum coadunato, 
sequens dubium discutiendum proposuit: an sit signanda Commissio in- 
troductionis causae, in casu et ad effectum de quo agitur? Et Emi ac Rmi 
Patres sacris tuendis Ritibus praepositi, post relationem ipsius Emi Po- 
nentis, audito etiam voce et scripto R. P. D. Alexandro Verde, sanctae 
fidei Promotore, respondendum censuerunt: Affirmative, seu signandam 
esse Commissionem introductionis causae, si Sanctissimo placuerit. Die xxII 
Tunii MCMIX. 

Quibus omnibus sanctissimo Domino nostro Pio Papae X per infra- 
scriptum Cardinalem sacrae Rituum Congregationi Praefectum relatis, 
Sanctitas Sua, sententiam sacrae eiusdem Congregationis ratam habens, 
propria manu signare dignata est Commissionem introductionis causae 
venerabilis servae Dei Carolae Barbarae Colchen-Carré de Malberg, fun- 
datricis societatis Filiarum S. Francisci Salesii, die xxmI, eisdem mense™ 


et anno. 
Fr. 8. CARD. MARTINELLI, Praefectus. 


L. 8. + D. Panict, Archiep. Laodicen., Secretarius. 


Il 
RATISBONEN. 


DECRETUM BEATIFICATIONIS SEU CONFIRMATIONIS CULTUS AB IMMEMORA- 
BILI TEMPORE PRAESTITI SERVIS DEI UTTONI, PRIMO ABBATI METTENSI, 
ET GAMELBERTO, PAROCHO, BEATIS NUNCUPATIS. 


Cultu immemoriali beati Friderici a Ratisbona nuper ab Apostolica 
Sede confirmato, dioecesis Ratisbonensis ac totius regionis Germanicae 
iteratur ac duplicatur laetitia, per aliam similem causam Uttonis, primi 

abbatis Mettensis, et Gamelberti, parochi, feliciter absolutam. Siquidem 
hi Servi Dei, dum, tamquam duae olivae et duo candelabra lucent ante 
Dominum, illic tam sanctitatis vitae, virtutum et prodigiorum fama, 
quam vetusta et religiosa veneratione celebres exhibentur in actis pro- 
cessualibus, iuxta Urbaniana decreta, in ecclesiastica curia Ratisbonensi 
adornatis. Mediolani circa annum pcct, ex honestis et christianis paren- 
tibus ortus est Utto, qui in sacro fonte patrinum habuit sacerdotem Ga- 
melbertum, virum pietate non minus quam ministerio insignem, ac paro- 
chum oppidi Michaelsbuch in Bavaria, haud longe dissiti a loco in quo 
postea monasterium Mettense erectum fuit. Voti solvendi causa, Gamel- 
bertus Romam peregrinatus est, et in patriam reversus, Uttonem iam 
grandiusculum ab eius genitoribus in socium sumere petiit atque obti- 
nuit. Sub tali praeceptore et custode, iuvenis magnos fecit progressus in 
virtute et doctrina, adeo ut sacerdotali ordine ac dignitate decorari me- 
ruerit. Gamelberto e vivis erepto, Famulus Dei suffectus, parochi officio 
diu ac recte functus est. Verum, quum eiusmodi pondere pressus esset, 
nec ullum a suis parochianis levamen haberet, belli occasione capta, et 
Deo ita disponente, in solitudinem se recepit. Itaque, Danubio flumine 
traiecto, prope ipsius ripas in silva consedit apud fontem, qui Servi Dei 
precibus haustus fuisse creditur, ab eius etiam nomine nuncupatus Utto- 
brunn. Cellula ibi exstructa, solitariam atque eremiticam vitam duxit, 
oratione, ieiunio, carnis maceratione propitium sibi Deum invocans ae 
reddens. Caritas in Deum amorem eius in proximum excitabat, atquc 
in medio plebis consistens, laudabat Dominum, et verbo ac exemplo fini- 
timarum gentium salutem procurabat. Hine Utto, quasi homo missus a 
Deo, quandam celebritatem adeptus est, quae maior evasit ex novo ac 
mirabili eventu. Nam Carolus magnus eius cellam visitans, singulari ad- 
miratione ac devotione affectus fuisse fertur ex adspectu bipennis ad solis 
radios ab Uttone suspensae. Huius novitate perculsus Imperator, rogante 
Servo Dei, ibi circa annos DCCXCI-DcCXCHI monasterium aedificari iussit 
in honorem 8. Michaelis archangeli, sub regula 8. Benedicti abbatis. Mo- 
nasterio autem, quod muneribus et largitionibus munifice cumulavit, Ut- 
tonem abbatis titulo praeesse voluit; cui etiam paulo post in signum 
dignitatis abbatialis pastoralem baculum donavit. Tandem, post multos 
labores in Dei gloriam hominumque salutem exantlatos intra et extra 
claustra, fidelis Dei Servus, annis et meritis plenus, anno DcccxIx, die II 
Octobris, supremum diem piissime obiit. Exsequiarum solemniis rite pe- 
ractis, eius corpus in medio ecclesiae choro tumulatum fuit, insculpta 
lapidi sequenti inscriptione: « Abbas hic primus Utto nec laudibus imus — 
«hic iacet ut limus, coelis requiescit opimus - qui tempore magni Karoli 

« transiisse narratur ». Alter vero, aeque commendandus, Dei Famulus 
Gamelbertus in memoriam revocat sententiam: « Non est discipulus supra 
«magistrum ». Etenim, Uttonis praeceptor ac patrinus, pari gradu sanc- 
titatis cum illo progrediens, etsi dignitate inferior, sacro tamen mini- 
sterio et curionis munere fungens, proximis valde profuit. Gamelbertus, 
nobili genere natus in Bavaria inferiore, militia saeculari, ad quam am- 
plectendam impellebatur, postposita, paternum ac fraternum gregem pa- 
scere praetulit. Superno deinceps lumine illustratus, litteris addiscendis 
simulque virtutibus acquirendis omne studium curamque posuit. Sciens, 
vanam esse religionem eius qui linguam suam non refraenat, dixit: « Cu- 
« stodiam vias meas; ut non delinquam in lingua mea », et propositi tenax, 
linguam velut ignem caute custodivit, ac silentii virtutem diligenter ob- 
servavit. Item cor et corpus suum immaculatum tueri a divina clementia 
efflagitans, adversas insidias conatusque viriliter retundebat, quandoque 
etiam rapido cursu hostiles incursus effugiens. Sacerdotio insignitus, post 
patris obitum, pagi Michaelsbuch haereditario titulo possessionem accepit, 
pagique ecclesiae praepositus, domini et curionis curas, officia et iura con- 
sociavit. Fidelis ac prudens vir, totus divinis rebus intentus, quum oratione 
et ieiunio in propria perfectione proficeret, bonus pastor, christianae fidei 
morumque praeceptis pueros et rudes imbuebat, suasque oves singillatim 
agnoscens verbi Dei praedicatione et sacramentorum pabulo eas reficiebat. 
Suavi quadam agendi ratione cum fortitudine temperata, errantes corri- 
gebat, dissidentes conciliabat, aegrotis ac pauperibus in omnibus necessi- 
tatibus praesto erat. Sexagenario maior Romam venit, eo potissimum con- 
silio, ut sanctorum martyrum ac praecipue apostolorum Petri et Pauli 
memorias, trophaea ac gloriosa sepulcra honoraret eorumque exemplis et 
praesid'‘is virtuti suae robur adderet. A fonte vivo ac perenni Apostolicae 
Sedis Romanique Pontificis aquis salutiferis haustis, et in fide atque amore 
catholicae religionis confirmatus, in patriam redit, ubi, intra limites spatii 
quatuor crucibus circumscriptos, reliquum vitae tempus in bonis operibus 
pro animarum salute impendit. Quum proximum suae vitae exitum prae- 
sentiret, Uttonem, quem olim infantem in sacro fonte susceperat et postea 
litteris sacrisque disciplinis instituerat, in suum successorem designavit, 
eique bona sua ecclesiamque tradidit. Demum, senio confectus morboque 
vexatus, sacramentis Ecclesiae pie susceptis, extremos mortalis peregrina- 
tionis dies implevit et ad coelestem patriam, summa animi quiete, migravit 
die xvii Ianuarii, circa annum DccLx. In ecclesia pagi Michaelsbuch, so- 
lemni funere persoluto, eius corpus in sepulero conditum, tam fidelium 
confluentium devotione quam gratiarum ac prodigiorum celebritate adeo 
inclaruit, ut Gamelbertus omnium anxiorum adiutor egregius appellatus 


S. Congregatio Rituum 755 


sit. Quod autem attinet ad praecipuum huius causae obiectum, nempe 
cultum immemorialem utriusque Servi Dei ab Apostolica Sede confirman- 
dum, complura in actis processualibus in medio producta sunt documenta 
et argumenta; alia communia, alia particularia, iuxta duplicem seriem 
chronologicam, a saeculo X usque in praesens recensita. Ex his eruitur, 
titulum beati ac sancti Uttoni et Gamelberto fuisse tributum; eorum no- 
mina imposita sive infantibus in baptismo, sive monachis in professione; 
memorias, imagines ac reliquias in pluribus ecclesiis ac regionibus propo- 
sitas pietati ac venerationi fidelium, qui, pro imploratis acceptisque be- 
neficiis, iucundo gratoque animo saepe redibant, praesertim a fonte beati 
Uttonis et a sepulcro beati Gamelberti. Praeterea compertum est, in festo 
illius, die m1 Octobris, sicut in solemnitate alterius, die xvm Ianuarii, 
quotannis celebrari Missam cum cantu et oratione propria, iuxta morem 
etiam ex fundatione, facta post Missam distributione panis, speciali for- 
mula ac ritu benedicti sub invocatione respectiva Uttonis abbatis vel 
Gamelberti confessoris. Ceterum cuncta acta processualia, quae ad op- 
tatum finem conferre putabantur, una cum subsequenti favorabili et af- 
firmativa Rmi Diii Ordinarii Ratisbonensls, Romam transmissa sunt, at- 
que Apostolicae Sedis iudicio ac sanctioni subiecta. Itaque, instante Rmo 
Diio Nazareno Marzolini, patriarchalis basilicae Vaticanae canonico et 
huius causae postulatore, Emus et Rmus Diius Cardinalis Sebastianus 
Martinelli, sacrae Rituum Congregationi Praefectus atque eiusdem causae 
ponens seu relator, in ordinariis ipsius sacri Consilii comitiis subsignata 
die ad Vaticanum habitis, sequens dubium discutiendum proposuit: An 
sententia iudicis a Rio Dio Episcopo Ratisbonensi delegati, super cultu 
praefatis Servis Dei ab immemorabili tempore praestito, sive super casu 
excepto a decretis sa. me. Urbani PP. VIII, sit confirmanda in casu et ad 
effectum de quo agitur? Et Emi ac Rmi Patres sacris tuendis Ritibus prae- 
positi, post relationem ipsius Emi Cardinalis ponentis, audito voce et scripto 
R. P. D. Alexandro Verde, sanctae fidei Promotore, omnibus accurato 
examine perpensis ac discussis, rescribendum censuerunt: Affirmative, seu 
sententiam esse confirmandam, si Sanctissimo placuerit. Die xxIv Augu- 
sti MCMIX. 

Facta postmodum de his sanctissimo Domino nostro Pio Papae X 
per infrascriptum Cardinalem sacrae Rituum Congregationi Praefectum 
relatione, Sanctitas Sua rescriptum ipsius sacri Consilii ratum habuit et 
confirmavit, die xxv, eisdem mense et anno. 


Fr. S. Carp. MARTINELLI, Praefectus. 


L. & S.. Philippus Can. Di Fava, Substitutus. 

DIARIUM ROMANAE CURIAE 


S. ROMANA ROTA 


13 Settembre 1909. — Dai Revmhi Uditori di turno, Monsignori: Guglielmo 
Sebastianelli, Luigi Sincero, Ponente, e Giuseppe Mori, nella causa «Tolosana- 
Haereditatis », fu pronunziata sentenza definitiva, che rimane sub secreto. 


SEGRETEKIA DI STATO 
NOMINE 

Il Santo Padre, con biglietto della Segreteria di Stato e con Breve ponti- 

ficio, si é degnato di nominare: 
Protonotario apostolico ad instar participantinm: 

3 Settembre 1909. — Il Can. D. Gioachino Pietro Freire de Faria e Silva, 

Professore di teologia nel seminario arcivescovile di Evora. 
Prelati domestici: 

1 Settembre 1909. — Il Rev. D. Guglielmo Cologan, relatore della « Catholic 
Truth Society », in Westminster. 

— Il Rev. D. Arturo Dubleday, rettore del seminario di Southwark. 

— Mons. Gioachino Fernandes Lopes, fondatore e direttore del piccolo semi- 
nario dei SS. Antonio e Luigi Gonzaga, dell’archidiocesi di Braga. 

10 Settembre. — Mons. Giuseppe Orzali, parroco di S. Michele in Buenos Ayres. 

11 Settembre. — Tl Rev. D. Giacomo Ghio, Vicario Foraneo e Arciprete di 
8S. Margherita in Sori, archidiocesi di Genova. 


ONORIFICENZE 


I) S. Padre, con biglietto della Segreteria di Stato e con Breve pontificio, 
si é degnato di conferire le seguenti onorificienze: 
La Commenda di 8. Gregorio magn, classe civile: 
7 Settembre 1909.— Al Sig. Alfonso Maria Galea, Tesoriere della Propa- 
gazione della Fede in Malta. 
26 Settembre. — Al Sig. Vincenzo Gutierrez y Agiiera, gid Segretario del- 
l’Ambasciata di Spagna presso la 8. Sede. 
Il Cavalierato di 8. Gregorio magno, classe civile: 
17 Settembre 1909. — Al Sig. Fénelon Gibon, Segretario generale della So- 
cicta di educazione e d’insegnamento in Parigi. 
Il Cavalierato dell’Ordine di 8S. Silvestro: 
7 Settembre 1909. — Al Sig. Ing. Francesco Strocchi, della diocesi di Faenza. 
10 Settembre. — Al Sig. Lorenzo dal Lago, Direttore della Banca Agricola 
di Cividale. 


NECROLOGIO 


14 Settembre 1909. — Monsig. Luciano Gentilucci, Vescovo di Fabriano e 
Matelica. 

